เดอะเฟตออฟโอฟีเลีย

**"เดอะเฟตออฟโอฟีเลีย"** () เป็นเพลงของนักร้องและนักแต่งเพลงชาวอเมริกัน เทย์เลอร์ สวิฟต์ ซึ่งออกจำหน่ายเป็นซิงเกิลนำจากอัลบั้มสตูดิโอที่สิบสอง *[[เดอะไลฟ์ออฟอะโชว์เกิร์ล]]* เมื่อวันที่ 3 ตุลาคม ค.ศ. 2025 ภายใต้ค่ายรีพับลิกเรเคิดส์ สวิฟต์เป็นผู้ประพันธ์และผลิตเพลงนี้ร่วมกับแมกซ์ มาร์ติน และเชลล์แบ็ก เพลงนี้เป็นแนวแดนซ์ป็อป ผสมผสานกับฟังก์ และซินท์ป็อป โดยมีการใช้เสียงจากกลอง เบส เปียโน กีตาร์เหล็ก เครื่องสังเคราะห์เสียง และเครื่องดนตรี ออมนิคอร์ด บทประพันธ์เพลงกล่าวถึงคำมั่นสัญญาของสวิฟต์ที่มอบให้แก่คู่ชีวิตผู้มีเกียรติและคู่ควร ซึ่งช่วยให้เธอรอดพ้นจากชะตากรรมแห่งความตายเช่นเดียวกับโอฟีเลีย ตัวละครหญิงในบทละครเรื่อง*[[แฮมเลต]]* ของวิลเลียม เชกสเปียร์ ผู้จมน้ำตายจากความเศร้าและการถูกปฏิเสธความรัก

นักวิจารณ์ดนตรีส่วนใหญ่ยกให้เพลง "เดอะเฟตออฟโอฟีเลีย" เป็นหนึ่งในผลงานที่โดดเด่นและติดหูที่สุดของอัลบั้ม *เดอะไลฟ์ออฟอะโชว์เกิร์ล* โดยชื่นชมในด้านการประพันธ์ ท่อนฮุกที่ทรงพลัง และการขับร้องที่เปี่ยมอารมณ์ของสวิฟต์ ในเชิงพาณิชย์ เพลงนี้สร้างสถิติใหม่บนแพลตฟอร์มสตรีมมิงสปอติฟายด้วยยอดสตรีมสูงสุดทั้งในหนึ่งวันและหนึ่งสัปดาห์ทั่วโลก "เดอะเฟตออฟโอฟีเลีย" ยังขึ้นถึงอันดับหนึ่งในกว่า 15 ประเทศ ได้แก่ ออสเตรเลีย ออสเตรีย แคนาดา เยอรมนี ไอร์แลนด์ ลิทัวเนีย เนเธอร์แลนด์ นิวซีแลนด์ นอร์เวย์ สเปน สวีเดน สวิตเซอร์แลนด์ และสหราชอาณาจักร อีกทั้งยังกลายเป็นซิงเกิลอันดับหนึ่งลำดับที่ 13 ของสวิฟต์บนชาร์ต''บิลบอร์ด''ฮอต 100 ในสหรัฐ

มิวสิกวิดีโอของเพลงนี้ ซึ่งสวิฟต์เป็นทั้งผู้เขียนบทและผู้กำกับ เปิดตัวเป็นส่วนหนึ่งของงาน*[[เทย์เลอร์ สวิฟต์: เดอะออฟฟิเชียลรีลีสปาร์ตีออฟอะโชว์เกิร์ล|เดอะออฟฟิเชียลรีลีสปาร์ตีออฟอะโชว์เกิร์ล]]* ซึ่งเป็นทั้งกิจกรรมเปิดตัวอัลบั้มและภาพยนตร์เฉลิมฉลองการเปิดตัวที่ฉายในโรงภาพยนตร์ในวันเดียวกับที่อัลบั้มออกจำหน่าย ในวิดีโอดังกล่าว สวิฟต์ปรากฏตัวในหลากหลายรูปแบบของนางโชว์ ที่สะท้อนช่วงเวลาทางประวัติศาสตร์แตกต่างกันไป เธอได้ร่วมงานกับโรดริโก ปรีเอโต ผู้กำกับภาพชาวเม็กซิกัน แมนดี มัวร์ นักออกแบบท่าเต้นชาวอเมริกัน และอีธาน ทอบแมน ผู้ออกแบบฉากชาวแคนาดา โดยมีสมาชิกวงดนตรีและทีมเต้นจากดิเอราส์ทัวร์มาร่วมแสดง ทั้งบทประพันธ์เพลงและมิวสิกวิดีโอของ "เดอะเฟตออฟโอฟีเลีย" ยังมีการอ้างอิงถึงคู่หมั้นของสวิฟต์ ทราวิส เคลซี นักอเมริกันฟุตบอลชื่อดัง

## ภูมิหลังและการวางจำหน่าย
เมื่อวันที่ 13 สิงหาคม ค.ศ. 2025 เทย์เลอร์ สวิฟต์ ได้ประกาศเปิดตัวสตูดิโออัลบั้มลำดับที่ 12 ของเธอในชื่อ *[[เดอะไลฟ์ออฟอะโชว์เกิร์ล]]* ระหว่างการให้สัมภาษณ์ในตอนหนึ่งของพอดแคสต์*นิวไฮต์ส* (New Heights) ซึ่งดำเนินรายการโดยทราวิส เคลซี ในวันเดียวกันนั้นเอง เธอยังได้ประกาศว่าเพลง "เดอะเฟตออฟโอฟีเลีย" จะเป็นเพลงเปิดของอัลบั้มดังกล่าวด้วย ระหว่างการพูดคุยในพอดแคสต์ สวิฟต์ได้อ้างอิงถึงบทละครเรื่อง*[[แฮมเลต]]* ของวิลเลียม เชกสเปียร์ โดยกล่าวถึงการสูญเสียสติและการจมน้ำเสียชีวิตของตัวละครโอฟีเลีย พร้อมทั้งบอกเป็นนัยว่าชื่อเพลงและเนื้อหาของเพลงนี้สะท้อนถึง "โชคชะตาอันน่าสลดใจ" ของโอฟีเลียเช่นกัน ภาพปกอัลบั้มรุ่นมาตรฐานได้รับแรงบันดาลใจจากงานศิลปะที่ถ่ายทอดฉากการตายของโอฟีเลีย โดยเฉพาะภาพวาด*[[โอฟีเลีย (มิเล)|โอฟีเลีย]]* ของจิตรกรจอห์น เอเวอเรตต์ มิเล ในช่วงคริสต์ทศวรรษ 1850 ซึ่งแสดงให้เห็นตัวละครโอฟีเลียนอนอยู่ในลำธารก่อนที่จะจมน้ำ

ต่อมาในวันที่ 19 กันยายน ค.ศ. 2025 ได้มีการประกาศว่า การเปิดตัวอัลบั้ม *เดอะไลฟ์ออฟอะโชว์เกิร์ล* จะเกิดขึ้นพร้อมกับการออกฉายภาพยนตร์ความยาว 89 นาที ในชื่อ *เทย์เลอร์ สวิฟต์: เดอะออฟฟิเชียลรีลีสปาร์ตีออฟอะโชว์เกิร์ล* โดยภายในประกาศนั้นมีการเปิดเผยด้วยว่าเพลง "เดอะเฟตออฟโอฟีเลีย" จะมีมิวสิกวิดีโอเฉพาะของตนเองที่รวมอยู่ในภาพยนตร์ พร้อมเบื้องหลังการถ่ายทำของวิดีโอดังกล่าว นอกจากนี้ยังมีการยืนยันผ่านบัญชีอินสตาแกรมอย่างเป็นทางการของสวิฟต์ว่า "เดอะเฟตออฟโอฟีเลีย" จะเป็นซิงเกิลนำของอัลบั้ม *เดอะไลฟ์ออฟอะโชว์เกิร์ล*

## การผลิตและดนตรี

สวิฟต์ร่วมประพันธ์และผลิตเพลง "เดอะเฟตออฟโอฟีเลีย" กับแมกซ์ มาร์ติน และเชลล์แบ็ก เพลงดังกล่าวบันทึกเสียงที่เชลล์แบ็กสตูดิโอส์และดำเนินการผลิตที่เอ็มเอ็กซ์เอ็มสตูดิโอส์ ซึ่งทั้งสองแห่งตั้งอยู่ในกรุงสต็อกโฮล์ม ประเทศสวีเดน เพลงมีความยาว 3 นาที 46 วินาที จัดอยู่ในแนวแดนซ์ป็อป ซินท์ป็อป และฟังก์ พร้อมกลิ่นอายแบบนิวเวฟ งานผลิตเปิดด้วยเสียงรัวกลอง (ดรัมโรล) และคอร์ดเปียโนในบันไดเสียงไมเนอร์ ก่อนจะพัฒนาไปสู่จังหวะที่คึกคักโดยมีเครื่องสังเคราะห์เสียงที่ไล่เรียงเป็นชั้น ๆ กีตาร์เหล็ก เครื่องดนตรีออมนิคอร์ด และไลน์เบสที่หนักแน่นเป็นแรงขับเคลื่อน การขับร้องของสวิฟต์ในบทเพลงนี้ส่วนใหญ่ใช้เสียงในช่วงต่ำของเธอในท่อนเวิร์ส และเสริมด้วยเอฟเฟกต์รีเวิร์บ

นักวิจารณ์จำนวนหนึ่งเปรียบเทียบเพลงนี้กับผลงานของศิลปินรายอื่น รวมถึงผลงานก่อนหน้าของสวิฟต์เอง หลายบทวิจารณ์เห็นพ้องว่า "เดอะเฟตออฟโอฟีเลีย" มีกลิ่นอายคล้ายดนตรีของวงฟลีตวูดแม็ก โดยคริส โมแลนฟี จาก*สเลต* ระบุว่าเสียงดรัมโรลเปิดเพลงชวนให้นึกถึงเพลง "ดรีมส์" (1977) ของวงดังกล่าว ตามความเห็นของลอเรน เฮก จาก*แคลช* เพลงนี้คือการตีความฟังก์ป็อปยุคคริสต์ทศวรรษ 2000 ในมุมมองของคริสต์ทศวรรษ 2020 ชวนให้นึกถึงเพลง "เมอร์ซี" (2008) ของดัฟฟี และ "รูเมอร์แฮสอิต" (2011) ของอะเดล มีคาเอล วูด จาก*[[ลอสแอนเจลิสไทมส์]]* เห็นว่าเพลงนี้มีกลิ่นอายคล้ายดูโอ้นิวเวฟชาวอังกฤษ ยูรีธมิกส์ ขณะที่แอน พาวเวอร์ส จากเอ็นพีอาร์ เปรียบเทียบบางองค์ประกอบด้านการผลิตกับเพลง "สแตนด์แบ็ก" (1983) ของสตีวี นิกส์ เพลง "คลินต์อีสต์วูด" (2001) ของกอริลลาซ และเพลง "ไวล์ดิสต์ดรีมส์" (2014) ของสวิฟต์เอง ด้านจีเซลล์ อู-เญียน เหงียน จาก*เดอะซิดนีย์มอนิงเฮรัลด์* แสดงความเห็นว่าเพลงนี้มี "โทนที่มืดหม่นกว่า" ซึ่งชวนให้นึกถึงอัลบั้ม*[[เรพิวเทชัน]]* (2017) ของสวิฟต์ ในขณะที่จอน พาเรลส์ จาก*[[เดอะนิวยอร์กไทมส์]]* เปรียบเสียงเปียโนในบันไดเสียงไมเนอร์กับแนวทางการผลิตในอัลบั้ม*[[โฟล์กลอร์ (อัลบั้มเทย์เลอร์ สวิฟต์)|โฟล์กลอร์]]* (2020)

## ผลตอบรับเชิงพาณิชย์
"เดอะเฟตออฟโอฟีเลีย" ทำลายสถิติยอดสตรีมสูงสุดในหนึ่งวันบนสปอติฟายกลายเป็นเพลงแรกในประวัติศาสตร์ที่มียอดสตรีมถึง 30 ล้านครั้งภายในวันเดียว สถิตินี้เดิมเป็นของเพลง "ฟอร์ตไนต์" ของสวิฟต์เอง นอกจากนี้เพลงยังทำลายสถิติยอดสตรีมสูงสุดในหนึ่งสัปดาห์บนสปอติฟายอีกด้วย

ในสหรัฐ "เดอะเฟตออฟโอฟีเลีย" กลายเป็นซิงเกิลอันดับหนึ่งบนชาร์ต''บิลบอร์ด''ฮอต 100 ลำดับที่ 13 ของสวิฟต์ เทียบเท่ากับสถิติของไมเคิล แจ็กสัน และเดรก ในฐานะศิลปินเดี่ยวที่มีเพลงขึ้นอันดับหนึ่งมากที่สุด โดยตามหลังเพียงมารายห์ แครี (19 เพลง) และรีแอนนา (14 เพลง) ซึ่งเป็นศิลปินหญิงเดี่ยวที่มีเพลงอันดับหนึ่งมากที่สุด ที่น่าสังเกตคือ เพลงนี้เปิดตัวเป็นอันดับหนึ่งโดยไม่มีการจำหน่ายแบบแยกซิงเกิล (pure sales) เนื่องจากไม่ได้วางจำหน่ายเป็นรายเพลงในสัปดาห์แรก แต่กลับทำยอดสตรีมได้ถึง 92.5 ล้านครั้งจากช่องทางสตรีมมิงอย่างเป็นทางการแบบออนดีมานด์ ซึ่งถือเป็นยอดสตรีมสูงสุดของเพลงใด ๆ นับตั้งแต่ยูทูบยกเลิกการนับเนื้อหาที่ผู้ใช้สร้างเองออกจากการคำนวณชาร์ตในปี 2020 ในแคนาดาเพลงนี้ขึ้นแท่นอันดับหนึ่งบนชาร์ตคะแนเดียนฮอต 100 โดยโค่นเพลง "โกลเดน" ของวงเคป็อปเสมือนจริง Huntr/x ที่ครองอันดับหนึ่งต่อเนื่องมานานถึงห้าสัปดาห์

ในสหราชอาณาจักรเพลงนี้กลายเป็นซิงเกิลอันดับหนึ่งเพลงที่ห้าในอาชีพของสวิฟต์ และเปิดตัวด้วยยอดจำหน่ายรวม 132,000 หน่วย ซึ่งเป็นยอดจำหน่ายสัปดาห์แรกสูงสุดแห่งปี และยังเป็นสถิติสูงสุดในอาชีพของเธอด้วย ในฟิลิปปินส์เพลงนี้เปิดตัวเป็นอันดับหนึ่งบนชาร์ต*บิลบอร์ด*ฟิลิปปินส์ฮอต 100 โดยยุติการครองอันดับหนึ่งติดต่อกัน 27 สัปดาห์ของเพลงฟิลิปิโนชื่อ "มัลโต" ของวงคัพออฟโจ

## มิวสิกวิดีโอ
thumb|left|ตอนต้นของวิดีโอมีฉากที่สวิฟต์ถูกนำเสนอในบทบาทของโอฟีเลีย ตามภาพวาดของฟรีดริช ไฮเซอร์
มิวสิกวิดีโอ "เดอะเฟตออฟโอฟีเลีย" เปิดตัวครั้งแรกเมื่อวันที่ 3 ตุลาคม ค.ศ. 2025 ในงาน*เดอะออฟฟิเชียลรีลีสพาร์ตีออฟอะโชว์เกิร์ล* ซึ่งฉายในโรงภาพยนตร์ทั่วโลกเป็นเวลา 3 วัน เพื่อเป็นส่วนหนึ่งของการประชาสัมพันธ์อัลบั้ม มิวสิกวิดีโอดังกล่าวเผยแพร่ทางยูทูบ ในวันที่ 5 ตุลาคม โดยมีสวิฟต์เป็นผู้เขียนบทและกำกับการแสดงเอง พร้อมร่วมงานอีกครั้งกับเหล่านักเต้นจากการแสดงคอนเสิร์ตดิเอราส์ทัวร์ นักออกแบบท่าเต้นคือ แมนดี มัวร์ และผู้ออกแบบฉาก อีธาน ทอบแมน มิวสิกวิดีโอถูกฉายซ้ำสองครั้งระหว่างงาน*เดอะออฟฟิเชียลรีลีสปาร์ตีออฟอะโชว์เกิร์ล* ซึ่งมีการนำเสนอเบื้องหลังการถ่ายทำบางส่วนด้วย วิดีโอนี้สร้างขึ้นโดยร่วมงานกับผู้กำกับภาพ โรดริโก พรีเอโต และมีการซักซ้อมตลอดระยะเวลา 3 สัปดาห์ การถ่ายทำฉากเปิดเรื่องและฉากในห้องแต่งตัวจัดขึ้นที่โรงละครลอสแอนเจลิส

มิวสิกวิดีโอเปิดฉากภายในโถงทางเข้าของโรงละครลอสแอนเจลิส ก่อนที่กล้องจะค่อย ๆ เคลื่อนไปยังภาพวาดบนผนัง ซึ่งเป็นภาพแรกในบรรดาภาพวาดจำนวนมากที่ถ่ายทอดเหล่า "นางโชว์" จากยุคสมัยต่าง ๆ สวิฟต์ปรากฏตัวในฐานะนางแบบสำหรับภาพเหมือนแบบพรีราฟาเอลไลต์ (Pre-Raphaelite) ของโอฟีเลียที่มีลักษณะคล้ายกับผลงานของจิตรกรฟรีดริช ไฮเซอร์ ต่อมาเธอแสดงเป็นนักแสดงบูร์เลสก์ผมบลอนด์ในรูปของมาริลิน มอนโร ถัดมาเป็นนักเต้นโกโกในยุคคริสต์ทศวรรษ 1960 ที่มีลักษณะคล้ายรอนนี สเปกเตอร์ รวมถึงนักแสดงละครเวทีที่มีความละม้ายกับซารา แบร์นาร์ต และนักแสดงหญิงในลุคแบบเอสเทอร์ วิลเลียมส์ ที่แสดงในฉากเพลงและการเต้นในรูปแบบของผู้กำกับชื่อดัง บัสบี เบิร์กลีย์

ต่อมา สวิฟต์ปรากฏตัวในชุดกระโปรงที่ทำจากเชือก ซึ่งมีรูปลักษณ์คล้ายเอลิซาเบธ เทย์เลอร์ ก่อนที่ฉากจะเปลี่ยนไปเป็นการแสดงแบบนางโชว์แบบบ็อบ แมคกี และจบลงด้วยภาพของเธอในบทบาทป็อปสตาร์ที่งานเลี้ยงหลังเวทีในห้องพักโรงแรม ช่วงท้ายของมิวสิกวิดีโอเผยให้เห็นสวิฟต์แช่กายครึ่งตัวอยู่ในอ่างอาบน้ำ ซึ่งเป็นภาพเดียวกับที่ปรากฏบนหน้าปกอัลบั้ม*เดอะไลฟ์ออฟอะโชว์เกิร์ล* แดเนียล พาสควาเล จากนิตยสาร*[[บิลบอร์ด]]* ได้ระบุว่ามีไข่อีสเตอร์หลายจุดในวิดีโอ เช่น ท่าเต้นกับเก้าอี้ที่คล้ายกับเพลง "วิจิแลนต์เชิต" ในการแสดงดิเอราส์ทัวร์, ฉากที่สวิฟต์จับลูกฟุตบอล และหมายเลขห้องพักโรงแรม 87 ซึ่งเป็นการอ้างอิงถึงเคลซี นอกจากนี้ ยังมีการอ้างอิงถึงเพลงอื่น ๆ จากอัลบั้ม เช่น สุนัขชิวาวาในกระเป๋าถือ (จากเพลง "แอ็กชวลลีโรแมนติก"), รูปปั้นรางวัลออสการ์บนพื้นห้องน้ำ (จากเพลง "วิชลิสต์"), หินโอปอไลต์ข้างอ่างอาบน้ำ (จากเพลง "โอปอไลต์"), และโต๊ะที่มีลูกพีชกับสร้อยไข่มุกวางอยู่ (จากเพลง "เดอะไลฟ์ออฟอะโชว์เกิร์ล")

## ชาร์ต

### ชาร์ตรายสัปดาห์

### ชาร์ตรายเดือน

### ชาร์ตสิ้นปี

## การรับรอง

## ประวัติการวางจำหน่าย

## อ้างอิง

หมวดหมู่:ซิงเกิลในปี พ.ศ. 2568
หมวดหมู่:เพลงในปี พ.ศ. 2568
หมวดหมู่:เพลงแดนซ์ป็อปอเมริกัน
หมวดหมู่:เพลงซินท์ป็อปอเมริกัน
หมวดหมู่:ซิงเกิลอันดับ 1 ในบิลบอร์ดฮอต 100
หมวดหมู่:มิวสิกวิดีโอที่กำกับโดยเทย์เลอร์ สวิฟต์
หมวดหมู่:ซิงเกิลในสังกัดรีพับลิกเรเคิดส์
หมวดหมู่:เพลงบันทึกเสียงที่ผลิตโดยแมกซ์ มาร์ติน
หมวดหมู่:เพลงบันทึกเสียงที่ผลิตโดยเชลล์แบ็ก (โปรดิวเซอร์เพลง)
หมวดหมู่:เพลงบันทึกเสียงที่ผลิตโดยเทย์เลอร์ สวิฟต์
หมวดหมู่:เพลงที่ประพันธ์คำร้องโดยแมกซ์ มาร์ติน
หมวดหมู่:เพลงที่ประพันธ์คำร้องโดยเชลล์แบ็ก (โปรดิวเซอร์เพลง)
หมวดหมู่:เพลงที่ประพันธ์คำร้องโดยเทย์เลอร์ สวิฟต์
หมวดหมู่:เพลงของเทย์เลอร์ สวิฟต์
หมวดหมู่:ซิงเกิลอันดับ 1 ในชาร์ตซิงเกิลแห่งสหราชอาณาจักร
หมวดหมู่:ซิงเกิลอันดับ 1 ในคะเนเดียนฮอต 100
หมวดหมู่:ซิงเกิลอันดับ 1 ในประเทศสิงคโปร์
หมวดหมู่:ซิงเกิลอันดับ 1 ในชาร์ตซิงเกิลแห่งไอร์แลนด์
หมวดหมู่:ซิงเกิลอันดับ 1 ในประเทศออสเตรเลีย
หมวดหมู่:ซิงเกิลอันดับ 1 ในประเทศออสเตรีย
หมวดหมู่:ซิงเกิลอันดับ 1 ในประเทศเยอรมนี
หมวดหมู่:ซิงเกิลอันดับ 1 ในประเทศนิวซีแลนด์
หมวดหมู่:ซิงเกิลอันดับ 1 ในประเทศนอร์เวย์
หมวดหมู่:ซิงเกิลอันดับ 1 ในประเทศสวีเดน
หมวดหมู่:ซิงเกิลอันดับ 1 ในประเทศสวิตเซอร์แลนด์